

2024. gada 17. maijā

**Aprīlī par 9% pieaudzis pa dzelzceļu pārvadāto pasažieru skaits**

**Šī gada aprīlī vilcienu satiksmi kopumā izmantojuši 1 478 932 pasažieri, kas ir par 121 888 pasažieriem jeb 9% vairāk nekā 2023. gada aprīlī. Pārvadāto pasažieru skaits turpinājis pieaugt arī šī gada griezumā, aprīlī, salīdzinot ar martu, pieprasījumam pēc vilcienu satiksmes palielinoties par 0,5%.**

No visa aprīlī pārvadāto pasažieru skaita 1 327 233 jeb 90% pasažieru pārvadāti ar elektrovilcieniem, bet 150 488 jeb 10% ar dīzeļvilcieniem. Visvairāk pasažieru jau ierasti pārvadāti Tukuma dzelzceļa līnijā (vairāk nekā 520 000 pasažieru), Aizkraukles dzelzceļa līnijā (vairāk nekā 400 000 pasažieru) un Jelgavas dzelzceļa līnijā (vairāk nekā 245 000 pasažieru).

“Vivi” pasažieri arvien biežāk vilciena biļeti izvēlas iegādāties elektroniski tīmekļa vietnē un mobilajā lietotnē, novērtējot iespēju šādi pirkt ne vien e-biļetes vienreizējiem braucieniem, bet arī laika biļetes. Šī gada pirmajos četros mēnešos nedaudz vairāk kā 50% biļešu tika iegādātas elektroniski, kas ir par 3 procentpunktiem vairāk nekā šajā periodā gadu iepriekš.

Tāpat aprīlī trešo mēnesi pēc kārtas “Vivi” izdevies noturēt pasažieru pārvadājumu precizitāti 98% robežās, kas uzskatāms par ļoti augstu reisu izpildes laikā rādītāju. Eiropā vilcienu vidējais precizitātes rādītājs ir 88%.

Šobrīd pasažieru pāvadājumiem pieejami 22 jaunie elektovilcieni, savukārt atlikušos 10 elektrovilcienus ražotājam jāpiegādā līdz šī gada jūlija beigām. Ievērojot uzņēmuma izstrādāto risku samazināšanas plānu, paredzēts, ka visu 32 jauno elektrovilcienu ieviešana satiksmē tiks īstenota pakāpeniski līdz gada nogalei. Vienlaikus jau šobrīd elektrificētajās dzelzceļa līnijās vairāk nekā 80% reisu tiek izpildīti ar jaunajiem elektrovilcieniem.

“Vivi” ir vilciena pasažieru pārvadājumu zīmols, kas pieder AS “Pasažieru vilciens”.

AS “Pasažieru vilciens” veic vilciena pasažieru pārvadājumus ar zīmolu “Vivi”, sniedz ritošā sastāva remonta pakalpojumus un nodrošina komercreisu servisu. AS “Pasažieru vilciens” ir dibināta 2001. gadā, 2023. gadā uzsākta pasažieru pārvadājumu modernizācija, ieviests jauns pasažieru apkalpošanas standarts un vilciena pasažieru pārvadājumu zīmols “Vivi”. 2023. gadā tika pārvadāti 17,1 miljons pasažieru, 98,36% reisu izpildot precīzi pēc vilcienu kursēšanas grafika. Uzņēmums nodarbina vairāk nekā 950 darbinieku.

Papildu informācijai:

Edgars Butāns

“Vivi” Komunikācijas un mārketinga daļas vadītājs

AS “Pasažieru vilciens”

Mob. tālr. nr. 29837421

E-pasta adrese: edgars.butans@vivi.lv